Trokdrywer te blameer vir Pongola-ongelukFikile Mbalula, minister van vervoer, tydens ’n mediakonferensie op die ongelukstoneel. (Foto: Twitter) Die bestuurder van die vragmotor betrokke in die onlangse gru-ongeluk op die N2 naby Pongola, het dié noodlottige dag verskeie voertuie verbygesteek. Soveel só dat hy vir ongeveer 1,2 km teen aankomende verkeer gery het voordat die vragmotor ’n bakkie reg van voor getref het. Dié trompop botsing het die lewe van 20 mense, van wie 18 leerders, geëis. Almal was insittendes van die bakkie. Die vragmotorbestuurder is die enigste oorlewende. Fikile Mbalula, minister van vervoer, het Donderdag tydens ’n mediakonferensie die uitslag van die Padverkeersbestuurskorporasie (RTMC) se ondersoek na die ongeluk onthul. Daar is ná dié ondersoek onthul dat die ongeluk aan ’n bestuurdersfout toegeskryf kan word. (Foto: @TrafficRTMC/Twitter) “Die bestuurder van die vragmotor het op ŉ gevaarlike en onwettige wyse verskeie voertuie verbygesteek, waar sulke optrede weens sperstrepe verbied is, en só die lewens van die insittendes van die aankomende voertuie in gevaar gestel het,” het Mbalula vanmiddag onthul. Die RTMC se verslag omtrent die ongeluk is vanmiddag aan die oorledenes se naasbestaandes oorhandig. Maroela Media het vroeër berig die vragmotorbestuurder, geïdentifiseer as die 28-jarige Sibusiso Siyaya, het reeds in die Pongola-landdroshof verskyn op aanklag van strafbare manslag. Today we released the Report; it found that the driver of the articulated truck overtook multiple vehicles, where this action was prohibited by no-overtaking lines, in a dangerous & unlawful manner. Driver overtook vehicles & drove on the oncoming lane for approximately 1.2KMs. pic.twitter.com/SCy4MJiYRd — FIKILE MBALULA | MR FIX (@MbalulaFikile) September 22, 2022